Denne artikkelen omhandler kunstsenteret.  For det tidligere rutebilselskapet, se Surnadal Billag.Kunstsenterets logo med bidragsytere og støttespillere. Logoen er overtatt fra rutebilselskapet Surnadal Billag
Stor betongbygning. Tidligere bussgarasje. FasadeKunstsenteret Surnadal Billag A/S i 2017
**Surnadal Billag A/S** er et kunstsenter på Surnadalsøra. Senteret holder til i det tidligere rutebilselskapet Surnadal Billags garasje- og verkstedbygning, og eierne av kunstsenteret valgte å beholde rutebilselskapets navn. Eierne, Jon Arne Mogstad og Martinus Grimsmo, kjøpte bygningen for et symbolsk beløp høsten 2015, og med støtte fra Norsk kulturråd og kulturminnefondet, fylkeskommunen og kommunen, Innovasjon Norge og lokalt næringsliv er den gamle garasjebygningen transformert til et internasjonalt kunstsenter. Senteret ble offisielt åpnet under den 21. Vårsøghelga våren 2016.

Surnadal Billag inneholder atelier, verksted og store utstillingsarealer. Det har pr. 2021 huset et tyvetalls kunstnere fra hele verden og vært scene for workshops, utstillinger og konserter.

Bygningen
---------

Maleri og to mennKunstnerne Bjørn Krogstad (med ryggen til) og Jon Arne Mogstad monterer Krogstads separatutstilling under Billag Festival 2021
Da Kulturminnefondet i 2017 bevilget 1 mill. kroner til rehabilitering av byggets fasader og restaurering av vinduer, var deres vurdering at «betongbygget kunne få et nytt liv og kulturaktiviteten vil være til glede for Surnadalsøras beboere og allmennheten for øvrig. Tettstedet Surnadalsøra kan revitaliseres med slike gode prosjekter som lar seg gjennomføre.»

Fra Kulturminnefondets nettsted: «Bygningsmiljøet på Surnadalsøra er regulert til bevaring, deles ofte inn i tre soner, med bebyggelse fra 1850-1900, fra 1900 til 1938 da brannen herjet i Øra, og den gjenoppbyggede delen i utpreget, men enkel funksjonalisme fra 1938. Surnadal billags garasje- og verkstedsbygg tilhører denne sistnevnte gruppen. Verkstedshallen i 2. etasje har sjenerøs takhøyde og gode lysforhold som gjør lokalene velegnet til denne nye bruken. Prosjektet er samfunnsnyttig og innebærer verdiskaping på flere felt.»

Billag festival
---------------

I 2020 fikk Surnadal Billag kr. 200 000 i støtte fra Norsk kulturråd for å arrangere en kunst- og kulturfestival. Initiativtager til festivalen var kunstneren Fabia Bürger. Festivalen, som har fått navnet Billag festival, måtte utsettes et år på grunn av koronaviruspandemien. Den ble arrangert fra april til oktober i 2021 med Jeremy Welsh som kurator.

Referanser
----------

1. ↑  «Internasjonalt på Billaget». *Tidens Krav* **(norsk)**. 27. september 2017. Besøkt 22. juli 2021.
2. 1 2 3 4  «Surnadal Billag». *Kulturminnefondet*. Besøkt 21. juli 2021.
3. ↑  Rønning, Eva (27. mai 2016). «Vårsøghelga er åpnet! - Trollheimsporten». *old.trollheimsporten.no* **(norsk)**. Arkivert fra originalen 21. juli 2021. Besøkt 21. juli 2021.
4. ↑  Solli, Tor Helge (24. april 2017). «Får én million kroner til oppussing». *Tidens Krav* **(norsk)**. Besøkt 21. juli 2021.
5. ↑  Solli, Tor Helge (1. juli 2021). «Billag Festival er i gang igjen». *Tidens Krav* **(norsk)**. Besøkt 21. juli 2021.
6. ↑  «Billag festival 2021». *www.trollheimsporten.no* **(norsk)**. 22. april 2021. Besøkt 22. juli 2021.

Eksterne lenker
---------------

* «SURNADAL BILLAG A/S». *SURNADAL BILLAG A/S* **(engelsk)**. Besøkt 21. juli 2021.